Oud-Bul Van Zyl speel vir Heyneke | Netwerk24
Heyneke Meyer sal binnekort bevestig dat Piet van Zyl een van Stade Français se aanwinste vir volgende seisoen is.
Dié Springbok-skrumskakel het ’n eenjaarkontrak, met die opsie van ’n tweede, met Meyer se Franse klubspan gesluit.
Die 28-jarige Van Zyl het vanjaar gespeel vir die Engelse klubspan London Irish, wat uit die Premierliga gerelegeer is. London Irish het bevestig dat Van Zyl en nog ’n Bok, die flank Arno Botha, die klub verlaat het. Botha se planne is nog onbekend, maar daar is heelwat Ierse klubspanne wat belang stel in hom.
Van Zyl sal hom by Bokke soos Willem Alberts, Heinke van der Merwe en Meyer Bosman aansluit. Hy sal eers later weet of Morné Steyn sy skakelmaat in volgende seisoen se Franse Top14-liga is.
Steyn het vroeër ’n kontrak met Brive gesluit. Hulle is egter ná hul ooreenkoms met Steyn uit die Top14 gerelegeer.
Die Bok-losskakel kan dus by Stade Français aanbly as hy en Meyer se onderhandelinge suksesvol is. Daar was wel sprake dat die gewese Bok-afrigter Nicolás Sánchez as ’n skakelmaat vir Van Zyl oorweeg het, maar dit was voordat Brive gerelegeer is.
Verskeie ander plaaslike spelers het ook die afgelope tyd met oorsese klubspanne en Super-franchises onderhandel. Onder hulle tel:
Elton Jantjies, die Leeus se Bok-losskakel, en die Engelse klubspan Wasps kon nie ’n ooreenkoms bereik nie. Hy en die buitesenter Lionel Mapoe onderhandel nog met die Leeus om aan te bly.
Rapport verneem Japanse klubspanne oorweeg dit om hulle heeltydse kontrakte aan te bied. Hulle kan binne twee weke besluit of hulle langer vir die Leeus beskikbaar bly.
Nizaam Carr van die Stormers kan ná die Superreeks na die Engelse klubspan Wasps terugkeer.
Tier Schoeman, die baljagter van die Cheetahs, sal binnekort saam met die Blou Bulle begin sweet.
Allister Coetzee, die voormalige Bok-afrigter, kon nie daarin slaag om JD Schickerling of Jan de Klerk te kontrakteer nie, maar die Cheetahs se Rynier Bernardo is wel suksesvol gewerf.
Meer oor: Stade Français | Piet Van Zyl | Heyneke Meyer | Eenjaarkontrak | Springbok-Skrumskakel
2 Bulle verlaat SA vir London Irish
Piet van Zyl: ‘Ek’s keelvol vir SA rugby’
Protesgolf tref SA